หุ้นยุโรปปิดพุ่งรับความหวังกรีซบรรลุข้อตกลง
ตลาดหุ้นยุโรปปิดพุ่งเมื่อคืนนี้ (10 ก.ค.) ขณะที่นักลงทุนมีความหวังว่ากรีซและเจ้าหนี้อาจบรรลุของตกลงกันเร็วๆ นี้
11 ก.ค. 2558

สำนักข่าวอินโฟเควสท์รายงานว่า ดัชนี FTSE 100 ตลาดหุ้นลอนดอนปิดวานนี้ (10 ก.ค.) ที่ 6,673.38 จุด เพิ่มขึ้น 91.75 จุด หรือ +1.39%, ดัชนี CAC-40 ตลาดหุ้นฝรั่งเศสปิดที่ 4,903.07 จุด เพิ่มขึ้น 145.85 จุด หรือ +3.07%  และดัชนี DAX ตลาดหุ้นเยอรมันปิดที่ 11,315.63 จุด เพิ่มขึ้น 319.22 จุด หรือ +2.90%
ตลาดหุ้นยุโรปปรับตัวขึ้นอย่างแข็งแกร่งเมื่อคืนนี้ ภายหลังเจ้าหน้าที่ของสหภาพยุโรป (EU) เปิดเผยว่า จะไม่มีการจัดการประชุมสุดยอดผู้นำอียูในวันอาทิตย์ที่จะถึงนี้ หากที่ประชุมยูโรกรุ๊ปในวันนี้ สามารถสรุปข้อตกลงเรื่องการให้ความช่วยเหลือกรีซได้ โดยเมื่อวันพฤหัสบดี กรีซได้ยื่นแผนการปฏิรูปเศรษฐกิจชุดใหม่ให้กับกลุ่มเจ้าหนี้ เพื่อแลกเปลี่ยนกับความช่วยเหลือวงเงิน 5.35 หมื่นล้านยูโร หรือ 5.9 หมื่นล้านดอลลาร์
หุ้นอินเตอร์คอนติเนนตัล โฮเต็ลส์ กรุ๊ป ปรับตัวขึ้น 3.1% ภายหลังบริษัทตกลงที่จะขายโรงแรมในฮ่องกง หุ้นยูไนเต็ด อินเทอร์เน็ตพุ่งขึ้น 6.4% หลังจากเปิดเผยว่ากำลังพิจารณานำธุรกิจแอพลิเคชั่นเพื่อธุรกิจเสนอขายหุ้นต่อสาธารณชนเป็นครั้งแรก (IPO)